

 **DELF – DALF**

 **Međunarodno priznata diploma iz poznavanja francuskog jezika**

 **Zadar, 2017**

Poštovani profesori, studenti, učenici i polaznici tečajeva francuskog jezika,

želimo vas obavijestiti da se od ove godine po prvi puta u Zadru organiziraju ispiti iz poznavanja francuskog jezika certificirani od Ministarstva znanosti i obrazovanja Republike Francuske (Ministère de l'Éducation nationale, de l'Enseignement supérieur et de la Recherche), a provode ih ispitivači koji su također certificirani od strane Ministarstva znanosti i obrazovanja Republike Francuske i koji svoje diplome ispitivača redovito obnavljaju.

Nakon uspješno položenog ispita, pristupnik dobiva međunarodno priznatu diplomu iz poznavanja francuskog jezika koju nije potrebno obnavljati.

Ispit se sastoji od pismenog i usmenog dijela prilagođenih razinama (DELF : A1, A2, B1, B2; DALF : C1, C2) definiranima ZEROJ-em. Pismeni ispit podrazumijeva provjeru triju jezičnih kompetencija (CO – compréhension de l'oral, odnosno provjeru razumijevanja zvučnog zapisa; CE – compréhension de l'écrit, odnosno provjeru razumijevanja napisanog teksta i PE – production érite, odnosno pismeno izražavanje). Usmeni ispit podrazumijeva PO – production orale, odnosno usmeno izražavanje. Svi kandidati pristupaju i pismenom i usmenom dijelu ispita.

Ovisno o tome koliko dugo učite francuski jezik i Vašoj razini poznavanja francuskoga jezika, sami odabirete razinu koju želite polagati. Imate li bilo kakvih nedoumica oko razine, u tome Vam prije svega mnogo mogu pomoći vaši cijenjeni profesori koji vas najbolje poznaju i koji rade s vama.

Primjerke testova za sve razine možete pronaći i na službenim stranicama CIEP-a (Centre international d'études pédagogiques) koji je zadužen za provedbu i sastavljanje ispita u cijelome svijetu <http://www.ciep.fr/delf-dalf> .

Kandidati koji se odluče za polaganje razine A1, A2, B1 ili B2 sve dodatne informacije mogu pronaći na gore navedenoj stranici pod **DELF Tout public**, a za polaganje razine C1 ili C2 pod **DALF**.

Mole se svi koji se odluče polagati ispite da izvrše **pretprijavu** zaključno s petkom **6. svibnja 2017**. na adresu mstorga@unizd.hr

U prijavi je potrebno navesti ime i prezime kandidata, elektroničku adresu, kontakt broj mobitela i precizirati razinu koju će kandidat polagati (vidi tablicu u prvitku ***Pretprijava.docx***).

Nakon zaprimljenih pretprijava, svi će kandidati dobiti obavijest o uplati i **završnoj, službenoj prijavi** koju je obvezno izvršiti **osobnim dolaskom s važećim osobnim dokumentom** (indeks, osobna iskaznica, putovnica ili vozačka dozvola) u periodu **od 9. do 11. svibnja 2017.** kod gospođe Marine Kuzmar (Tajništvo Odjela za francuske i iberoromanske studije; Stari kampus; mkuzmar@unizd.hr ) te točnom satu i dvorani održavanja ispita (svi kandidati koji polažu istu razinu pišu ispit u isto vrijeme).

Cijena polaganja ispita ovisi o razini ispita za koju se kandidat prijavi. Vodeći računa o ciljanoj publici kao i promociji polaganja ispita u Zadru, želimo napomenuti da su cijene gotovo upola manje od cijena istih ispita u drugim ispitnim centrima u Republici Hrvatskoj. Za polaganje razina A1 ili A2 cijena iznosi 250 HRK, za razinu B1 ili B2 cijena iznosi 400 HRK, a za razinu C1 ili C2 cijena iznosi 500HRK.

Uplaćen iznos pokriva uplatu troškova svih ugovorenim stranama koje sudjeluju izravno ili neizravno u provođenju samog ispita, provedbu ispita i tiskanje međunarodno priznate diplome.

Ispiti će se održati tijekom svibnja prema dolje navedenim datumima:

|  |  |
| --- | --- |
|  **Razina** |  **Datum** |
| DELF A1 | utorak, 23.svibnja |
| DELF A2 | petak, 19. svibnja |
| DELF B1 | četvrtak, 18. svibnja |
| DELF B2 | utorak, 16. svibnja |
| DALF C1 | petak, 12. svibnja |
| DALF C2 | četvrtak, 11. svibnja |

* Datumi su strogo definirani od strane CIEP-a i nije ih moguće mijenjati.

U nadi da će međunarodni ispiti iz poznavanja francuskoga jezika zaživjeti u Zadru kako bi bili dostupniji svima koji žele svoje poznavanje francuskog jezika potvrditi međunarodno priznatom diplomom, srdačno vas pozdravljamo

*Véronique Miquard Genero i Maja Lukežić Štorga*

Certificirani ispitivači